Document ID: 32014R1342

UREDBA KOMISIJE (EU) št. 1342/2014
z dne 17. decembra 2014
o spremembi Uredbe Evropskega parlamenta in Sveta (ES) št. 850/2004 o obstojnih organskih onesnaževalih glede prilog IV in V
(Besedilo velja za EGP)
EVROPSKA KOMISIJA JE -
ob upoštevanju Pogodbe o delovanju Evropske unije,
ob upoštevanju Uredbe Evropskega parlamenta in Sveta (ES) št. 850/2004 z dne 29. aprila 2004 o obstojnih organskih onesnaževalih in spremembi Direktive 79/117/EGS (1) in zlasti člena 7(4)(a) in (5) ter člena 14(2) in (4) Uredbe,
ob upoštevanju naslednjega:
(1)
Uredba (ES) št. 850/2004 v pravo Unije prenaša zaveze iz Stockholmske konvencije o obstojnih organskih onesnaževalih (v nadaljnjem besedilu: Konvencija), ki je bila v imenu Skupnosti potrjena s Sklepom Sveta 2006/507/ES (2), in iz Protokola o obstojnih organskih onesnaževalih h Konvenciji iz leta 1979 o onesnaževanju zraka na velike razdalje preko meja (v nadaljnjem besedilu: Protokol), ki je bil v imenu Skupnosti potrjen s Sklepom Sveta 259/2004/ES (3).
(2)
Na četrtem zasedanju konference pogodbenic Konvencije od 4. do 8. maja 2009 je bilo dogovorjeno, da se klordekon, heksabromobifenil, heksaklorocikloheksan, vključno z lindanom, pentaklorobenzenom, tetrabromodifenil etrom, pentabromodifenil etrom, heksabromodifenil etrom in heptabromodifenil etrom, ter perfluorooktan sulfonsko kislino in njene derivate (v nadaljnjem besedilu: PFOS) doda v priloge h Konvenciji.
(3)
Zaradi zaskrbljenosti v zvezi s popolnostjo in reprezentativnostjo znanstvenih informacij o količinah in koncentracijah z obstojnimi organskimi onesnaževali bromiranih difenil etrov in PFOS v izdelkih in odpadkih so bile te snovi začasno dodane na seznam v prilogah IV in V k Uredbi (ES) št. 850/2004 brez navajanja največjih mejnih koncentracij.
(4)
Zdaj se ti dodatni znanstveni podatki v zvezi s količinami in koncentracijami z obstojnimi organskimi onesnaževali bromiranih difenil etrov in PFOS v izdelkih in odpadkih ocenjujejo. Zato bi bilo potrebno brez nepotrebnega odlašanja določiti največje mejne koncentracije za ta obstojna organska onesnaževala, da se zagotovi enotna uporaba Uredbe (ES) št. 850/2004 in preprečijo nepretrgani izpusti teh snovi v okolje.
(5)
Izvršni organ Protokola je na svojem 27. zasedanju od 14. do 18. decembra 2009 sklenil dodati heksaklorobutadien, poliklorirane naftalene in klorirane parafine s kratkimi verigami v protokol.
(6)
Konferenca pogodbenic Konvencije je na svojem petem zasedanju od 25. do 29. aprila 2011 sklenila, da se endosulfan doda na seznam obstojnih organskih onesnaževal, ki bi jih bilo treba z nekaterimi izjemami odpraviti po vsem svetu.
(7)
Ob upoštevanju odločitev, ki sta jih sprejela Izvršni organ Protokola in Konferenca pogodbenic Konvencije, bi bilo treba posodobiti prilogi IV in V k Uredbi (ES) št. 850/2004, da se vključijo navedene snovi.
(8)
Uredbo (ES) št. 850/2004 bi bilo zato treba ustrezno spremeniti.
(9)
Da bi imela podjetja in pristojni organi na voljo dovolj časa za prilagoditev novim zahtevam, bi se ta uredba morala uporabljati od 18. junija 2015.
(10)
Ukrepi iz te uredbe so v skladu z mnenjem odbora, ustanovljenega s členom 39 Direktive 2008/98/ES Evropskega parlamenta in Sveta (4) -
SPREJELA NASLEDNJO UREDBO:
Člen 1
Uredba (ES) št. 850/2004 se spremeni:
1.
Priloga IV se nadomesti z besedilom v Prilogi I k tej uredbi.
2.
Priloga V se spremeni v skladu s Prilogo II k tej uredbi.
Člen 2
Ta uredba začne veljati dvajseti dan po objavi v Uradnem listu Evropske unije.
Uporabljati se začne 18. junija 2015.
Ta uredba je v celoti zavezujoča in se neposredno uporablja v vseh državah članicah.
V Bruslju, 17. decembra 2014

Labels: 3
1
20